Del Taco

Del Taco on yhdysvaltalainen ravintolaketju, joka myy amerikkalaistyylistä meksikolaista pikaruokaa, sekä hampurilaisia, ranskalaisia ja pirtelöitä. Del Tacon omistaa Paul Murphy, ja sen pääkonttori sijaitsee Lake Forestissa, Kaliforniassa. Del Tacolla oli 13. heinäkuuta 2011 yhteensä 526 ravintolaa ympäri Yhdysvaltoja.

Historia

1960-luku
Del Tacon perustivat Ed Hackbarth ja David Jameson Yermossa, Kaliforniassa vuonna 1964, ja se toimi ensin nimellä Casa Del Taco. Ensimmäisenä virallisena toimintapäivänään Del Tacon liikevaihto oli 169 dollaria, joka vastasi 900 tacon myyntiä. Menestys johti neljän uuden ravintolan perustamiseen, joista kaksi perustettiin Barstowiin, yksi Needlesiin ja yksi Coronaan (joka oli yhtiön ensimmäinen drive-in ravintola). Dick Naugle, joka asensi keittiön Coronan myymälään, oli niin vaikuttunut muotoilusta, että hän päätti liittyä Hackbarthin ja Jamesonin yritykseen. Vuonna 1966 kolmikko perusti Red E-Food Systems, Inc.:n, jonka ideana oli tehdä Casa Del Tacosta franchise-toimintaan sopiva yritys. Saman vuoden aikana kolmikko kehitti Del Tacon logon, ja vuonna 1967 Del Taco esitteli suositun papu- ja juustoburriton. Myöhemmin yhtiön ravintoloita perustettiin myös Etelä-Kaliforniaan.

1970-luku
Dick Naugle jätti yhtiön vuosikymmenen alussa perustaakseen oman meksikolaisravintolaketjun, Nauglesin. Vuonna 1973 yhtiö poisti nimestään sanan "Casa" ja Red-E-Food Systems yhdistyi Del Tacon kanssa Del Taco, Inc.:ksi. Tuohon aikaan yhtiö koki merkittävän nousun: he avasivat uuden ravintolan joka kuukausi. Vuonna 1976 Hackbarth ja Jameson myivät Del Tacon sijoittajaryhmälle. Uudet omistajat myivät yksinoikeudet W.R. Grace and Companylle laajentaakseen Del Tacon koko Yhdysvaltojen alueelle (lukuun ottamatta Eugenea ja Yumaa.) Grace, kemian alalle suurelta osin keskittyvä yritys, perusti uuden yrityksen, Del Taco Restaurants, Inc.:n Dallasissa, Teksasissa, sekä uuden tytäryhtiön, DTG Inc:n. Vuoteen 1977 mennessä oli perustettu yhteensä viisikymmentä Del Taco -ravintolaa, ja vuotta myöhemmin niitä oli jo sata.

1980-luku
Vuonna 1981 Del Tacolla oli jo 350 ravintolaa, joista suuri osa sijaitsi edelleen Kaliforniassa. Helmikuussa 1988 Del Taco yhdisti omat ravintolansa Del Tacon entisen omistajan Dick Nauglen 171 Naugles -ketjun ravintoloiden kanssa. Yhdistyttyään Del Taco laajentui entisestään, ja itään levitessään itäisin myymälä sijaitsi oli Pohjois-Carolinan Hickoryssä. 1980-luvulla Del Tacon myymälät alkoivat olla auki ympäri vuorokauden. Lake Forestissa, Kaliforniassa, jossa yhtiön pääkonttori sijaitsee nykyään, sijaitsee kaksi Del Tacon ravintolaa toisiaan vastapäätä Trabuco Roadin molemmin puolin - ja niistä toinen oli ennen Naugles.

1990-luku
Vuonna 1990 Kevin K. Moriarty tuli Del Tacoon uudeksi toimitusjohtajaksi ja hieman myöhemmin myös yhdeksi yhtiön omistajista.

Vuonna 1992 Del Taco osti takaisin brändinsä W.R.Grace & Co:lta ja pystyi laajentamaan toimintaansa Kalifornian ulkopuolelle. Vuonna 1992 Del Taco käynnisti 14 miljoonan dollarin ohjelman suunnitellakseen uudelleen ravintoloidensa ulkotilat, keittiöt sekä yrityksen logon. Yhtiö otti uuden logonsa käyttöön elokuussa 1992. Uudessa logossa oli keltainen aurinko, joka nousi vihreiden vuorien ylitse, ja punainen takatausta: nämä värit edustivat Del Tacon ruokien ensisijaisten ainesosien kuten juuston, salaatin ja tomaatin värejä. Myöhemmin samana vuonna he ilmoittivat tulevaisuuden suunnitelmistaan, yhtiö laajentaisi toimintansa 500 ravintolan suuruiseksi vuoteen 1995 mennessä. Ensimmäiset markkina-alueet, joille se perusti uusia ravintoloita olivat Las Vegas, St. Louis, Missouri ja Northeast Corridor.

Vuonna 1993 Del Taco haki konkurssi-suojaa Yhdysvaltain konkurssilain mukaisesti tuomioistuimelta. Yhtiö alkoi kuitenkin menestyä vuonna 1997, kun se saavutti arviolta 250 miljoonan dollarin myyntitulokset. Joulukuussa 1998 Del Tacolla oli 325 ravintolaa kahdessatoista osavaltiossa.

2000-luku
Vuonna 2000 Del Tacolla oli 372 toimipistettä, jotka sijaitsivat Yhdysvaltain kymmenessä eri osavaltiossa. Samana vuonna yhtiö solmi sopimuksen Compass Group PLC:n kanssa, jonka avulla avattiin Del Tacon myymälöitä Amerikan sotilastukikohtiin. Ensimmäinen ravintola avattiin vuonna 2001 Patuxent River Naval Air Stationillä Marylandissä. Muita suunniteltuja kohteita Del Tacon ravintoloille olivat Puerto Ricossa ja Italian Napolissa sijaitsevat sotilastukikohdat.

Vuoden 2002 alussa joukko entisiä Del Tacon tummaihoisia työntekijöitä nosti syrjintää koskevan kanteen ketjua vastaan. Ryhmä väitti, että työskennellessään Del Taco -ravintolassa Los Angelesissa, he olivat muun muassa kärsineet solvauksesta, saaneet potkuja ja heitä oli korvattu laittomilla maahanmuuttajilla. Asiaa ei saatu ratkaistua.

Pyrkiäkseen parantamaan mainettaan, Del Taco käynnisti urheilusponsorointiohjelman kahdeksasta eri Yhdysvaltain osavaltiosta kotoisin olevien joukkueiden kanssa. Mukana olivat esimerkiksi Mighty Ducks of Anaheimin ja Phoenix Coyotesin jääkiekkojoukkueet sekä Los Angeles Clippersin ja Utah Jazzin koripallojoukkueet. Sopimus sijoitti Del Tacon juomamukeihin sekä moniin muihin erityisiin mainostuotteisiin joukkueiden kotistadioneilla. Vuonna 2003, Del Taco tiedotti, että sen ravintoloista jokainen oli yltänyt miljoonan dollarin myyntituloksiin keskimääräisissä vuosimyynneissä, joka oli tämän yrityksen kohdalla vielä merkittävempi tapahtuma kuin muiden amerikkalaisten ravintolayritysten, kuten McDonald'sin ja Carl´s Jr.:n kohdalla.

Tammikuussa 2008 Del Taco tiedotti avaavansa 500:n ravintolansa Burbankiin, Kaliforniaan. 27. huhtikuuta 2009 Del Taco avasi uuden toimipisteen Oviedossa, Floridassa, joka oli ensimmäinen Orlandon metropolialueella oleva Del Tacon ravintola sitten 1980-luvun.

2010-luku
Del Taco teki paluun Teksasin osavaltioon Dallasiin, Dentonin kaupunginosaan avatulla ravintolallaan. W.R. Grace and Company oli aiemmin vuonna 1978 omistanut ja ylläpitänyt ravintoloita Teksasissa, mutta oli myynyt ravintolansa Taco Bellille vuonna 1992. Tämän jälkeen yhtiö on avannut uuden myymälän myös Houstoniin, Westheimer Roadin varrelle. Samalla sillä on ollut suunnitelmia laajentaa toimintaansa myös Great Houstonin alueelle sekä Teksasissa sijaitsevien Harris Countyn ja Montgomery Countyn kaupunkeihin.

2020-luku
Del Tacolla oli yhteensä 597 ravintolaa Yhdysvalloissa vuonna 2022. 

Lähteet

Luokka:Yhdysvaltalaiset pikaruokaketjut